Hľadanie domova v prostredí sociálnej nerovnosti a diskriminácie

Bývanie je základnou ľudskou potrebou, ktorá by mala byť dostupná každému bez ohľadu na jeho etnický pôvod, pohlavie či sociálne postavenie. Napriek tomu existujú ľudia, ktorí majú k bývaniu oveľa ťažší prístup než ostatní. Osamelé matky, najmä z rómskej komunity, sú jednou z týchto znevýhodnených skupín. Pre Rómky, ktoré sa ocitnú v úlohe matky, ktorá je na svoje deti sama, je získanie stabilného a dôstojného bývania často veľmi náročné. Prečo je to tak? Príčinou nie sú len nízke príjmy, ale aj predsudky a diskriminácia, s ktorými sa stretávajú. V tejto úvahe sa zameriam na to, ako predsudky a vylúčenie zo spoločnosti ovplyvňujú šance osamelých Rómok s deťmi nájsť si bývanie a zlepšiť svoje životné podmienky. Bývanie by malo byť právom, nie výsadou, ale v mnohých prípadoch sa pre tieto ženy stáva len ďalšou prekážkou v ich snahe zabezpečiť lepší život pre seba a svoje deti.

Etnická diskriminácia je jedným z hlavných faktorov, ktoré sťažujú Rómkam získanie bývania. Mnohé Rómky sa stretávajú s odmietnutím zo strany prenajímateľov alebo vlastníkov nehnuteľností len kvôli svojmu etnickému pôvodu, aj keď spĺňajú všetky požadované a potrebné podmienky. Mnohé prenajímateľské spoločnosti či jednotlivci môžu mať strach, že Rómky nebudú schopné platiť nájomné včas alebo že ich deti spôsobia problémy v susedstve. Tieto obavy sú však často založené na bezdôvodných predsudkoch a nie na skutočných skúsenostiach.

Stereotypy o Rómoch, ktoré sa rozširujú v spoločnosti sú zjednodušené a nesprávne, no aj napriek tomu sú hlboko zakorenené v spoločenskej mentalite. Jedným z najrozšírenejších stereotypov je, že Rómovia sú nezamestnaní, nezodpovední a neochotní prispievať k spoločenskému životu. Tento ,,obraz“ o Rómoch, ktorý sme si vytvorili, im bráni v plnohodnotnej účasti na spoločenskom živote.

Tieto predsudky vedú k tomu, že Rómky s deťmi môžu byť vnímané ako riziko a ako menej spoľahlivé nájomníčky. Zároveň je tu aj problém s prístupom k spravodlivosti. Rómky sa často neodvážia alebo nevedia, ako sa brániť proti takémuto nepriamemu odmietaniu. Ale keď mám byť úprimná, ja sama by som sa nedokázala postaviť voči iným a obhájiť si samú seba v tak náročnej situácii.

Je dôležité si uvedomiť, že etnická diskriminácia nie je len individuálnym problémom, ale aj systémovým. Ak neexistujú efektívne riešenia, ktoré by Rómom umožnili proti týmto diskriminačným praktikám bojovať, je veľmi ťažké zlepšiť ich životnú situáciu.

V súčasnosti sa na Slovensku a v mnohých iných krajinách stretávame s ďalším vážnym problémom a tým je nedostatok cenovo prijateľného bývania. Ceny nájmov a hypoték sa neustále zvyšujú, čo spôsobuje, že si ich nemôže dovoliť čoraz väčšia časť obyvateľstva. Tento problém má korene v niekoľkých faktoroch, medzi ktoré patrí nízka mzda, vysoké náklady na bývanie, ale aj nedostatočná podpora zo strany štátu.

Osamelé matky majú často obmedzené možnosti nájsť si lepšie platenú prácu, pretože kvôli starostlivosti o deti alebo sociálnym problémom nemôžu pracovať na plný úväzok, prípadne sa zapojiť do náročnejších profesií. Tento cyklus nízkeho príjmu a vysokých nákladov na bývanie vytvára prekážky, ktoré je ťažké prekonať bez akejkoľvek pomoci. Pre Rómky je táto situácia ešte zložitejšia, pretože čelia aj spomínaním problémom, ako sú predsudky, ktoré im znižujú šance na zamestnanie s vyšším platom.

Rómky, ktoré zasahuje etnická diskriminácia, sú tak nútené hľadať si bývanie v menej atraktívnych oblastiach, kde sú podmienky bývania často veľmi zlé. Tieto oblasti sa vyznačujú nielen zlým technickým stavom nehnuteľností, ale aj vyššou mierou nezamestnanosti, kriminality a nedostatočnou dostupnosťou verejných služieb. Rodiny, ktoré sa ocitnú v týchto oblastiach, čelia nielen problémom s bývaním, ale aj problémom so vzdelávaním a hľadaním práce. Deti, ktoré vyrastajú v takýchto podmienkach, sa často ocitajú v izolovaných komunitách, čo znižuje ich šance na lepší život.

Aj keď existujú určité programy a podpory zo strany štátu, ktoré sa snažia pomôcť ľuďom s nízkymi príjmami získať bývanie, nie sú dostatočne efektívne. Programy na podporu bývania pre znevýhodnené skupiny obyvateľstva sú obmedzené a nepostačujúce na pokrytie všetkých potrieb, ktoré tieto osoby majú. Častokrát sú podmienky týchto programov zložité a administratívne procesy sú ťažko zvládnuteľné pre osoby, ktoré o nich nemajú dostatočné informácie. Podľa môjho názoru by sa mala zlepšiť dostupnosť programov na podporu bývania, ako aj zjednodušenie procesov spojených s ich využívaním. Ďalším krokom by malo byť rozšírenie ponuky dostupného bývania, ktoré by zohľadňovalo aj potreby sociálne slabších skupín, ako sú spomínané Rómky s deťmi.

V mnohých prípadoch sa mestské alebo obecné zastupiteľstvá zameriavajú na rozvoj nových rezidenčných projektov pre bohatšie vrstvy obyvateľstva, pričom zanedbávajú potreby sociálne slabších skupín, ako sú osamelé matky alebo nízkopríjmové rodiny. Tieto nedostatky v sociálnej politike môžu viesť k ešte väčšiemu zhoršeniu situácie pre tých, ktorí sa už nachádzajú na okraji spoločnosti, ako je to v prípade Rómok.

Ak chceme zlepšiť životné podmienky týchto žien a ich detí, musíme sa zamerať na vytvorenie efektívnejších sociálnych programov, ktoré by skutočne pomohli tým, ktorí to najviac potrebujú. Cieľom by malo byť vytvorenie spravodlivejšieho a rovnejšieho prístupu k bývaniu pre všetkých obyvateľov, bez ohľadu na ich etnický pôvod alebo sociálny status.

Deti týchto žien majú často obmedzený prístup ku kvalitnému vzdelaniu, a to nielen kvôli nedostatku prostriedkov, ale aj kvôli nepriaznivému prostrediu v škole alebo v komunite. Psychologické dôsledky spojené s bývaním v chudobných a segregovaných oblastiach sa môžu prenášať aj na ďalšie generácie. Stres, nízka sebaúcta, problémy so vzdelávaním, bezpečnosť a násilie môžu ovplyvniť ich vývoj a schopnosť prispôsobiť sa normálnemu životu v spoločnosti aj v ďalších generáciách. Stabilné bývanie, prístup ku kvalitnému vzdelaniu a podpora v oblasti mentálneho zdravia sú kľúčové faktory, ktoré môžu pomôcť rómskym deťom budovať lepší a zdravší život.

Azylové domy a útulky slúžia ako dočasné riešenie pre tých, ktorí sa ocitli v kritickej situácii a nemajú kde bývať. Pre Rómky, ktoré sa ocitajú v zložitej situácii (zvyčajne kvôli chudobe, násiliu v rodine alebo etnickej diskriminácii), tieto zariadenia môžu byť jedinou možnosťou, ako zabezpečiť základnú ochranu a bezpečie pre seba a svoje deti. Azylové domy sú často prevádzkované neziskovými organizáciami, obcami alebo štátnymi inštitúciami a poskytujú nielen strechu nad hlavou, ale aj rôznu formu sociálnej, právnej a psychologickej pomoci. Osobne si myslím, že je nevyhnutné, aby štát venoval väčšiu pozornosť a poskytol adekvátnu podporu týmto organizáciám, aby mohli efektívne plniť svoju úlohu v spoločnosti.

Napriek tomu, že azylové domy ponúkajú dočasné útočisko, nemôžeme ich považovať za ideálne riešenie. Rómky žijúce v týchto zariadeniach sa často stretávajú s nízkou úrovňou súkromia, obmedzenými možnosťami na zlepšenie svojej životnej situácie a náročnými podmienkami, ktoré môžu negatívne ovplyvniť ich duševné zdravie a pohodu ich detí.

Riešenie problémov, ktoré majú Rómky s deťmi pri získavaní bývania, si vyžaduje viaceré kroky. Predovšetkým je podľa môjho názoru dôležité zabezpečiť, aby mali väčší prístup k cenovo dostupnému bývaniu, napríklad formou štátnej pomoci alebo rozšírenia možností sociálnych bytov. Tieto ženy by mali taktiež mať viac príležitostí na získanie zamestnania a to napríklad cez rôzne vzdelávacie programy, zvýšením povedomia o diskriminácii na trhu práce alebo podporou pri hľadaní práce.

Zároveň je nevyhnutné, aby sa im poskytovala právna pomoc pri ochrane pred diskrimináciou a zneužívaním, čo by im pomohlo získať rovnaké postavenie v spoločnosti ako ostatným. Myslím si, že ich život by bol oveľa jednoduchší, keby sme ich vnímali ako rovnocenných spoluobčanov. Komunity by mali zohrávať dôležitú rolu pri pomoci týmto rodinám, vytvárať prostredie, v ktorom sa môžu cítiť podporované a nie utláčané. Pre deti je zase kľúčové mať prístup ku kvalitnejšiemu vzdelaniu a programom, ktoré im pomôžu sa rozvíjať. Spoločne sa musíme zjednotiť a začať pomáhať ľudom, ktorí to potrebujú, a tým zabezpečiť sociálnu stabilitu pre všetkých, bez ohľadu na etnický pôvod.

Verím, že štát prevezme zodpovednosť a začne sa viac angažovať v pomoci sociálne slabším skupinám. Dlhodobo sme svedkami toho, ako sa mnohí ľudia ocitajú v ťažkých životných podmienkach, bez dostatočnej podpory a príležitostí na zlepšenie svojho života. Je načase, aby štát pochopil, že ,,spravodlivý prístup“ nie je len teoretický pojem, ale niečo, čo musí byť aktívne podporované.